เบิกแล้ว1.6พันล. จ่ายพื้นที่น้ำท่วม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — “มั่น” คุยลั่นกรมบัญชีกลางจ่ายเงินช่วยผู้ประสบภัยน้ำท่วมไปแล้วกว่า 1,635 ล้านบาท 
นายมั่น พัธโนทัย รมช.คลัง เปิดเผยถึงผลการดำเนินการของกรมบัญชีกลางในการเบิกจ่ายงบช่วยเหลือผู้ประสบภัยตั้งแต่วันที่ 10 ต.ค.จนถึงขณะนี้ว่า มีการจ่ายเงินให้กับ 51 จังหวัด คิดเป็นงบที่ต้องช่วยเหลือ 1,635 ล้านบาท จังหวัดที่เบิกจ่ายมากที่สุด คือ นครราชสีมา 152.99 ล้านบาท ลพบุรี 102.81 ล้านบาท นนทบุรี 100.35 ล้านบาท และสระบุรี 95.83 ล้านบาท 
รมช.คลัง กล่าวว่า ได้มอบนโยบายให้กรมบัญชีกลางเพิ่มวงเงิน ทดรองราชการสำหรับผู้ว่าราชการจังหวัด จาก 50 ล้านบาท เป็น 150250 ล้านบาท ตามความจำเป็น เพื่อสามารถให้การช่วยเหลือประชาชนผู้ประสบภัยอย่างเร่งด่วนได้ทันท่วงทีเพราะมีพื้นที่ได้รับ ผลกระทบเป็นวงกว้าง 
สำหรับกรณีการจ่ายเงินช่วยเหลือเพื่อบรรเทาความเดือดร้อนในเบื้องต้นครัวเรือนละ 5,000 บาท ตามมติคณะรัฐมนตรี เมื่อวันที่ 26 ต.ค. 2553 นั้น ขณะนี้ได้มีการเบิกจ่ายเงินให้ธนาคารออมสินรอบแรกแล้ว 150 ล้านบาท จากวงเงินงบ กลาง รายการเงินสำรองจ่ายเพื่อ กรณีฉุกเฉินหรือจำเป็นที่ตั้งไว้ 3,361 ล้านบาท จากงบกลางที่คาดว่าจะสามารถนำมาใช้เบิกจ่ายเพื่อช่วยเหลือผู้ประสบภัยได้กว่า 2 หมื่นล้านบาท ส่วนเม็ดเงินที่เหลือเมื่อกรมบัญชีกลางได้รับข้อมูลจากกรมป้องกันและบรรเทาสาธารณภัยมาแล้วจะได้เร่งเบิกจ่ายให้ต่อไป 
นายมั่นกล่าวเพิ่มเติมว่า สำหรับความช่วยเหลือแก่ผู้ประสบภัยหนาว ที่ได้ประกาศพื้นที่ภัยพิบัติกรณีฉุกเฉิน กรณีภัยหนาวแล้ว 13 จังหวัด 174 อำเภอ 1,225 ตำบล 1.42 หมื่นหมู่บ้าน เช่น เชียงใหม่ พะเยา แม่ฮ่องสอน ฯลฯ กรมบัญชีกลางได้ประสานงานกับกรมป้องกันและบรรเทาสาธารณภัยเกี่ยวกับการขอตั้งวงเงินทดรองราชการเพื่อรอการเบิกจ่ายในระบบ GFMIS แล้ว โดยมี 7 จังหวัด ได้แก่ เชียงใหม่ พะเยา เชียงราย เลย อุดรธานี สกลนคร และนครพนม ที่ขอตั้งวงเงินจังหวัดละ 50 ล้านบาท โดย จ.สกลนคร และพะเยา เบิกไปแล้ว ซึ่งงบประมาณในส่วนนี้หน่วยงานและจังหวัดที่ตั้งเรื่องเบิกไว้สามารถเบิกจ่ายได้ทันที